《陈春宇李秀岩王抑所诸公枉过得端字》
明代·梁孜

芙蓉寂寞蓼花寒，词客翩翩访药栏。身系浮名依阙下，兴怜孤调落毫端。

漏传宫掖因风至，雁度江门带月看。零露瀼瀼清几席，金尊频促待飞翰。

作者简介：明广东顺德人，字思伯，号罗浮山人，人称浮山。梁储孙。弱冠中秀才，厌举业，弃去。与梁有誉、黎民表等为诗、古文。尤好书画，画追宋元大家笔意。以荫补中书舍人，客部主事。为人雅正恭谨，海内名士多与之交游。